Document ID: 32006R1134

KOMMISSIONENS FORORDNING (EF) Nr. 1134/2006
af 25. juli 2006
om ændring og berigtigelse af forordning (EF) nr. 795/2004 om gennemførelsesbestemmelser til enkeltbetalingsordningen i Rådets forordning (EF) nr. 1782/2003
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1), særlig artikel 145, litra d), og artikel 155, og
ud fra følgende betragtninger:
(1)
Ved Kommissionens forordning (EF) nr. 795/2004 af 21. april 2004 om gennemførelsesbestemmelser til enkeltbetalingsordningen i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (2) indførtes der gennemførelsesbestemmelser til den enkeltbetalingsordning, der anvendes fra 2005.
(2)
I bilag I til forordning (EF) nr. 795/2004 er det fastsat, fra hvilken dato der kan dyrkes efterafgrøder i regioner, hvor korn sædvanligvis høstes tidligere af klimatiske grunde, jf. artikel 51, litra b), i forordning (EF) nr. 1782/2003. På anmodning fra Spanien og Frankrig bør datoen fastsættes for disse medlemsstater.
(3)
Der er konstateret fejl i de nye stykker, der er tilføjet i artikel 48a i forordning (EF) nr. 795/2004. To stykker, der begge er nummeret som stk. 10, blev tilføjet ved henholdsvis Kommissionens forordning (EF) nr. 1701/2005 (3) og Kommissionens forordning (EF) nr. 2183/2005 (4). For at kunne anvende klare bestemmelser bør de to stykker, hvis nummerering vil kunne virke vildledende, udskiftes med korrekt nummererede stykker.
(4)
Der er også konstateret fejl i formuleringen i et af de to stk. 10, nemlig det stykke, der blev tilføjet ved forordning (EF) nr. 2183/2005, og som bemyndiger Malta og Slovenien til at yde støtte til olivenplantager i 2006. De i nævnte stykke fastsatte maksimumsbeløb er ikke de rigtige, da de skal svare til de beløb, som skulle have været beregnet til enkeltbetalingen. Beløbene skal altså svare til olivenolieandelen for disse medlemsstater, som er anført i bilag VIIIa til forordning (EF) nr. 1782/2003 for 2006. Nævnte bestemmelse bør derfor berigtiges.
(5)
Forordning (EF) nr. 795/2004 bør derfor ændres.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger -
UDSTEDT FØLGENDE FORORDNING:
Artikel 1
Bilag I til forordning (EF) nr. 795/2004 affattes som anført i bilaget til denne forordning.
Artikel 2
Stk. 10, der blev indsat ved forordning (EF) nr. 2183/2005, og stk. 11 i artikel 48a i forordning (EF) nr. 795/2004 affattes således:
»11. Malta og Slovenien kan i 2006 yde støtte til olivenplantager pr. GIS-ha oliven for hver af højst fem kategorier olivenplantager, som nævnte medlemsstater kan fastlægge efter artikel 110i, stk. 2, i forordning (EF) nr. 1782/2003, dog højst 47 000 EUR for Malta og 120 000 EUR for Slovenien.
12. Artikel 12 og 13 i Rådets forordning (EØF) nr. 1696/71 (5) samt Rådets forordning (EF) nr. 1098/98 (6) gælder fortsat for Slovenien henholdsvis for 2006-høsten og indtil den 31. december 2006.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Artikel 2 anvendes fra den 1. januar 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 2006.

Labels: 17
19
5
6
18